ད་ལྟ་གླིང་སྒྲུང་གཅེས་བཏུས་དེབ་བཞི་བཅུ་ལེགས་སྒྲིག་བྱེད་རྒྱུ་ནི།ཀྲུང་གོའི་སྤྱི་ཚོགས་ཚན་རིག་ཁང་མི་རིགས་རྩོམ་རིག་ཁང་དང་རྒྱལ་ཡོངས་གེ་སར་སྒྲུང་ཞིབ་འཇུག་ལྟེ་གནས་ཀྱི་ཚན་རིག་ཞིབ་འཇུག་གི་རྣམ་གྲངས་གལ་འགངས་ཆེ་བ་ཞིག་ཡིན་པར་མ་ཟད།དེང་རབས་བོད་གངས་ཅན་གྱི་ཕུལ་བྱུང་ཤུལ་བཞག་རིག་གནས་རྒྱུད་འཛིན་དང་དར་སྤེལ་བགྱིད་པའི་ལས་དོན་བླ་ན་མ་མཆིས་པ་ཞིག་ཀྱང་ཡིན་ནོ།།རི་རབ་ལྟར་ལྗིད་ཆེ་ཞིང་རྒྱ་མཚོ་ལྟར་གཏིང་ཟབ་པའི་ལས་དོན་འདི་བདེ་བླག་ངང་འགྲུབ་པའི་སླད་དུ།ངེད་ཅག་མཚོ་སྔོན་ཞིང་ཆེན་གེ་སར་སྒྲུང་ཞིབ་འཇུག་ཁང་གིས་མཁས་དབང་འཇམ་དཔལ་རྒྱ་མཚོ་ལགས་ཀྱི་ལས་བཅོལ་ལྟར་དུ།ཉེ་བའི་ལོ་འགའི་རིང་བློ་སེམས་རྩེ་གཅིག་དང་འབད་འབུངས་ལྷོད་མེད་ཀྱིས་ཐོག་མར་སྒྲུང་དཔེ་སྣ་ཚོགས་ཀྱི་དཔྱད་གཞིའི་ཡིག་ཆ་འཚོལ་སྡུད་བགྱིས་ཏེ་ལེགས་ཆ་ཐམས་ཅད་བསྡུ་ཅི་ཐུབ་བྱས་ཤིང་ཞན་ཆ་ཡོད་དོ་ཅོག་བཅོས་སྒྲིག་ལེགས་པོ་བྱེད་པའི་མཚུངས་སུ།གླིང་སྒྲུང་ཐོག་གླིང་གཡུལ་འགྱེད་དང་བྱེ་རིའི་བྱུར་རྫོང་།ཨ་གྲགས་གཟི་རྫོང་།ཁ་ཆེ་གཡུ་རྫོང་།ཙ་རི་སྨན་རྫོང་བཅས་སྒྲུང་ཁག་ལྔའི་མིང་བརྡ་གོ་དཀའ་བའི་སྐོར་ལ་འགྲེལ་བཤད་བརྒྱབ་ཡོད་པ་ལགས།སྤྱིར་སྒྲུང་གི་མིང་བརྡའི་ནང་བརྡ་རྙིང་དང་ཡུལ་སྐད།ཡང་ན་མི་རིགས་གཞན་གྱི་མིང་བརྡ་གཡར་མ་སོགས་གོ་དཀའ་བ་མང་པོ་མཆིས་ཀྱང་།ངེད་ཅག་གིས་ཐབས་བརྒྱ་ཇུས་སྟོང་གིས་གནའ་དཔེ་དང་སྒྲུང་རྙིང་མིང་མཛོད་བཅས་གང་མང་བཀླགས་པ་དང་།སྒྲུང་པ་རྒན་པ་དང་མདོ་དབུས་ཁམས་གསུམ་གྱི་གྲོང་པ་རྒན་པ་བཅས་ཀྱི་ངག་སྒྲོས་ལས་རྩད་གཅོད་གང་ལེགས་བགྱིས་པ་བརྒྱུད་ནས།མིང་བརྡ་དཀའ་མོ་སྐོར་ཞིག་གི་གོ་དོན་ལ་ཅུང་ཟད་ཞིབ་མོས་འགྲེལ་བ་བརྒྱབ་ཡོད་མོད།འོན་ཏེ་ད་དུང་མི་འགྲིག་པ་དང་མི་རིགས་པ་ཡོད་སྲིད་པས།ཁྱེད་རྣམ་དཔྱོད་ཀྱི་བློ་གྲོས་མཁའ་ལྟར་ཡངས་པའི་མཁས་པ་རྣམས་ཀྱིས་དགོངས་འཆར་གནང་བར་མཛོད།གཤམ་དུ་སྒྲུང་ཁག་ལྔའི་ནང་དོན་དང་ལེགས་སྒྲིག་གི་མིང་བརྡ་གཙོ་བོའི་འགྲེལ་བཤད་སྐོར་བརྗོད་པར་བྱ་སྟེ།